Numeri 15 | Beibele Inthaneteng | Phetolelo ya Lefase le Lefsa
15 Jehofa a iša pele a bolela le Moshe a re:
2 “Bolela le bana ba Isiraele o ba botše gore: ‘Mafelelong ge le fihla nageng yeo le tlago go dula go yona, e lego yeo ke le neago yona,+
3 le nee Jehofa sebego sa go fišwa ka mollo,+ e lego sebego sa go fišwa+ goba sehlabelo sa go phetha keno e kgethegilego goba sebego sa boithaopo+ goba seo se dirwago menyanyeng ya lena,+ e le gore le išetše Jehofa monko o bose+ ka tše di tšwago mohlapeng wa dikgomo goba wa dihuswane;
4 yo a neelago sebego sa gagwe a be a neele Jehofa sebego sa mabele sa bupi bja mathume+ ka sebjana sa dilithara tše pedi, e be bjo bo tswakilwego ka lithara ya makhura.
5 Ge a neela sebego sa go fišwa goba a dira sehlabelo se sengwe le se sengwe sa kgapana, a neele lithara ya beine e le sebego sa dino.+
6 Goba ge a neela kgapa a tliše sebego sa mabele sa dikarolo tše pedi tša lesome tša bupi bja mathume bjo bo tswakilwego ka makhura a ka godingwana ga lithara.
7 A neele beine ya ka godingwana ga lithara e le sebego sa dino, e le monko o bose o yago go Jehofa.
8 “‘Eupša ge a ka neela poo e le sebego sa go fišwa+ goba sehlabelo sa go phetha keno e kgethegilego+ goba e le ya dihlabelo tša mohlakanelwa tšeo di direlwago Jehofa,+
9 gona ge a neela poo a be a neele le sebego sa mabele+ sa dikarolo tše tharo tša lesome tša bupi bja mathume bjo bo tswakilwego le dilithara tše pedi tša makhura.
10 A neele beine ya dilithara tše pedi e le sebego sa dino,+ e le sebego sa go fišwa ka mollo sa monko o bose o yago go Jehofa.
11 Go dirwe bjalo ka poo e nngwe le e nngwe goba ka kgapa e nngwe le e nngwe goba ka kgapana e nngwe le e nngwe goba ka pudi e nngwe le e nngwe.
12 Go sa šetšwe gore le neela tše kae, le dire ka mokgwa woo ka e nngwe le e nngwe go ya ka palo ya tšona.
13 Yo mongwe le yo mongwe yo a tswaletšwego nageng ye a di neele ka mokgwa woo ge a neela sebego sa go fišwa ka mollo sa monko o bose o yago go Jehofa.+
14 “‘Ge go ka ba le modiiledi yo a dulago le lena e le modiiledi goba motho yo a dutšego le lena lebaka le letelele, ke moka a swanelwa ke go neela sebego sa go fišwa ka mollo sa monko o bose o yago go Jehofa, gona a se neele ka mokgwa woo le dirago ka gona.+
15 Lena ba setšhaba se gotee le modiiledi yo a dulago le lena e le modiiledi, le tla ba le molao o swanago.+ E tla ba molao wa go iša mehleng ya neng le neng melokong ya lena. Modiiledi a swane le lena pele ga Jehofa.+
16 Molao e be o swanago le kahlolo e be e swanago bakeng sa lena le bakeng sa modiiledi yo a dulago le lena e le modiiledi.’”+
17 Jehofa a buša a bolela le Moshe a re:
18 “Bolela le bana ba Isiraele, o ba botše o re: ‘Ge le tsena nageng yeo ke le išago go yona,+
19 e tla re ge le eja dijo le ge e le dife tša naga yeo,+ le neele Jehofa moneelo.
20 Le neele moneelo wa dithakangwaga+ tša dijo tša lena tša magwaša e le dinkgwa tša sebopego sa nkgokolo. Le di neele go etša moneelo o tšwago seboeng.
21 Le neele dithakangwaga tša dijo tša lena tša magwaša e le moneelo go Jehofa melokong ka moka ya lena yeo e tlago go tla.
22 “‘Bjale ge le ka dira phošo gomme la se latele ditaelo tše ka moka+ tšeo Jehofa a di neilego Moshe,
23 e lego tšohle tšeo Jehofa a le laetšego tšona ka Moshe go tloga letšatšing leo Jehofa a ntšhitšego taelo go iša melokong ya lena yeo e tlago go tla,
24 gona ge e ba go dirilwe phošo gomme setšhaba se sa tsebe taba yeo, ke moo setšhaba ka moka se tla neelago powana e tee e le sebego sa go fišwa sa monko o bose o yago go Jehofa. Se neele le sebego sa sona sa mabele le sebego sa sona sa dino go ya ka mokgwa woo se dirwago ka wona ka mehla,+ se be se neele le putšanyana e tee e le sebego sa sebe.+
25 Le gona moperisita a direle setšhaba ka moka sa bana ba Isiraele poelano+ gomme se tla lebalelwa. Ka ge e bile phošo,+ sebego sa sona seo se se tlišitšego e bile sebego sa go fišwa ka mollo seo se fišeditšwego Jehofa gotee le sebego sa sona sa sebe pele ga Jehofa bakeng sa phošo ya sona.
26 Setšhaba ka moka sa bana ba Isiraele gotee le modiiledi yo a dulago le bona e le modiiledi ba tla lebalelwa,+ ka ge e le setšhaba ka moka se fošitšego.
27 “‘Ge motho le ge e le ofe a ka dira sebe ka phošo,+ gona a neele pudi e tshadi ya ngwaga o tee e le sebego sa sebe.+
28 Moperisita a direle motho yo a dirilego sebe ka phošo poelano pele ga Jehofa, a mo direle poelano gomme a lebalelwe.+
29 Molao wa mabapi le ge motho a dirile selo ka phošo e be o swanago go motho yo a tswaletšwego nageng ye gare ga bana ba Isiraele le go modiiledi yo a dulago e le modiiledi gare ga bona.+
30 “‘Eupša motho yo a dirago selo ka boomo,+ a goboša Jehofa ka polelo,+ e ka ba e le motho yo a tswaletšwego nageng ye goba e le modiiledi, motho yoo a bolawe.+
31 Ka ge motho yoo a nyaditše lentšu la Jehofa+ e bile a robile molao wa gagwe,+ gona o swanetše go bolawa.+ Yena a ikarabele bakeng sa molato wa gagwe.’”+
32 Ge bana ba Isiraele ba be ba le lešokeng, ba kile ba hwetša motho yo mongwe a rwalela dikgong ka letšatši la sabatha.+
33 Bao ba mo hweditšego a rwalela dikgong ba mo tliša go Moshe le Arone gotee le setšhaba ka moka.
34 Ke moka ba mo golega+ ka gobane go be go se gwa tšwa go bolelwa ka mo go kwagalago gore a dirwe eng.
35 Ka morago Jehofa a re go Moshe: “Motho yoo a a bolawe+ gomme setšhaba ka moka se mo kgatle ka maswika ka ntle ga mešaša.”+
36 Ka gona setšhaba ka moka sa mo ntšhetša ka ntle ga mešaša sa mo kgatla ka maswika a hwa, feela bjalo ka ge Jehofa a laetše Moshe.
37 Jehofa a buša a re go Moshe:
38 “Bolela le bana ba Isiraele o ba botše gore ba itirele merumo ya mašaphu diaparong tša bona melokong ka moka ya bona yeo e tlago go tla, ba rokelele lenti le letalalerata ka godimo ga morumo wa mašaphu wa seaparo se sengwe le se sengwe.+
39 ‘Merumo yeo e tla le gopotša ditaelo tšohle+ tša Jehofa gomme le di phethe, le se ke la latela dipelo tša lena le mahlo a lena,+ tšeo ka go di latela le dirago tša go se botege.*+
40 Morero ke gore le gopole ditaelo tšohle tšeo ke le laetšego tšona ke moka le di phethe gomme le be ba bakgethwa go Modimo wa lena.+
41 Ke nna Jehofa Modimo wa lena yo a le ntšhitšego nageng ya Egipita e le gore ke be Modimo wa lena.+ Ke nna Jehofa Modimo wa lena.’”+
^ Phetolelo ya lentšu ka lentšu e re, “le dirago bootswa.”